作者:張元幹
標題:隴頭泉・多麗
內容:少年時，壯懷誰與重論。視文章、真成小技，要知吾道稱尊。奏公車、治安秘計，樂油幕、談笑從軍。百鎰黃金，一雙白璧，坐看同輩上青雲。事大謬，轉頭流落，徒走出修門。三十載，黃梁未熟，滄海揚塵。念向來、浩歌獨往，故園松菊猶存。送飛鴻、五絃寓目，望爽氣、西山忘言。整頓乾坤，廓清宇宙，男兒此志會須伸。更有幾、渭川垂釣，投老策奇勳。天難問，何妨袖手，且做閒人。